Združeni zadevi T‑261/13 in T‑86/14

Kraljevina Nizozemska

proti

Evropski komisiji

„HICP — Uredba (ES) št. 2494/95 — Harmonizirani indeksi cen življenjskih potrebščin po stalnih davčnih stopnjah (HICP CT) — Uredba (EU) št. 119/2013 — Indeksi cen za stanovanjske nepremičnine, v katerih bivajo lastniki — Uredba (EU) št. 93/2013 — Eurostat — Komitologija — Izvedbeni ukrepi — Regulativni postopek s pregledom“

Povzetek – Sodba Splošnega sodišča (šesti razširjeni senat) z dne 23. septembra 2015

Institucije Evropske unije – Izvajanje pristojnosti – Izvedbena pooblastila, podeljena Komisiji za sprejetje izvedbenih aktov – Meje – Obveznost spoštovanja splošnih ciljev zadevnega zakonodajnega akta in sprejetja določb, ki so potrebne oziroma primerne za izvajanje navedenega akta – Obseg – Izvajanje zakonodajnega akta, v katerem je za sprejetje izvedbenih ukrepov določena uporaba regulativnega postopka s pregledom – Neuporaba takega postopka v izvedbenem aktu – Nedopustnost

(člen 291(2) PDEU; Uredba Sveta št. 2494/95, členi 4, drugi in tretji odstavek, 5(3) in 14(3); uredbi Komisije št. 93/2013, člen 4(1), in št. 119/2013, člen 1, točka 2; Sklep Sveta 1999/468, člen 5a)

Komisija mora, kadar so ji na podlagi člena 291(2) PDEU podeljena izvedbena pooblastila, natančno določiti vsebino zakonodajnega akta, da bi zagotovila njegovo izvedbo pod enotnimi pogoji v vseh državah članicah. Poleg tega lahko Komisija v okviru svojih izvedbenih pooblastil, katerih meje so določene zlasti glede na bistvene splošne cilje zakonodajnega akta, sprejme vse potrebne oziroma primerne ukrepe za izvajanje tega akta, če niso v nasprotju z njim. Tako je treba ugotoviti, da Komisija pojasni zakonodajni akt, če določbe izvedbenega akta, ki ga sprejme, spoštujejo bistvene splošne cilje zakonodajnega akta in so potrebne oziroma primerne za njegovo izvedbo.

Metodološki okviri, določeni v členu 1, točka 2, Uredbe št. 119/2013 o spremembi Uredbe št. 2214/96 o harmoniziranih indeksih cen življenjskih potrebščin (HICP) in členu 4(1) Uredbe št. 93/2013 o določitvi podrobnih pravil za izvajanje Uredbe Sveta št. 2494/95 o harmoniziranih indeksih cen življenjskih potrebščin, so potrebni oziroma primerni ukrepi za izvajanje Uredbe št. 2494/95 pod enotnimi pogoji, saj je namen določb teh metodoloških okvirov določitev konceptov, metod in postopkov, ki omogočajo primerljivost indeksov HICP v smislu člena 4, drugi odstavek, Uredbe št. 2494/95 in so tako del pravil za zagotavljanje primerljivosti HICP, kot je to določeno v členih 4, tretji odstavek, in 5(3) Uredbe št. 2494/95. Ti metodološki okviri so tako izvedbeni ukrepi, ki jih je treba upoštevati, da imajo upoštevne uredbe polni učinek in da se zagotovi primerljivost indeksov HICP.

Zato je treba glede na to, da člena 4, tretji odstavek, in 5(3) Uredbe št. 2494/95 v povezavi s členom 14(3) te uredbe določata, da Komisija v skladu z regulativnim postopkom s pregledom (RPSP), kot je urejen v členu 5a Sklepa 1999/468 o določitvi postopkov za uresničevanje Komisiji podeljenih izvedbenih pooblastil, sprejme izvedbene ukrepe, ki so potrebni za zagotavljanje primerljivosti indeksov HICP, člen 1, točka 2, Uredbe št. 119/2013 in člen 4(1) Uredbe št. 93/2013 razglasiti za nična, ker za sprejetje potrebnih izvedbenih ukrepov ne določata uporabe RPSP. Pravila o izražanju volje institucij Unije so namreč določena v Pogodbi in z njimi ne morejo razpolagati niti države članice niti institucije. Če bi instituciji priznali možnost ustvarjanja izvedenih pravnih podlag v smislu otežitve ali poenostavljanja podrobnih pravil za sprejetje akta, bi s tem instituciji dodelili zakonodajno pooblastilo, ki presega pooblastilo iz Pogodbe. To bi ji prav tako dovoljevalo kršitev načela institucionalnega ravnovesja, ki pomeni, da mora vsaka institucija izvrševati lastna pooblastila ob spoštovanju pooblastil drugih institucij.

(Glej točke 38, od 43 do 45, od 47 do 50, 63 in 64.)